Ar aizsargātu nosaukumu apzīmēta vīna nozares produkta specifikācijas Savienības grozījuma pieteikuma publikācija saskaņā ar Eiropas Parlamenta un Padomes Regulas (ES) Nr. 1308/2013 97. panta 3. punktu

(2020/C 351/09)

Šī publikācija dod tiesības divu mēnešu laikā no šīs publikācijas dienas pret pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1308/2013 (1) 98. pantam.

PRODUKTA SPECIFIKĀCIJĀ IZDARĀMA SAVIENĪBAS GROZĪJUMA PIETEIKUMS

“VENEZIA”

PDO-IT-A0517-AM03

Pieteikuma iesniegšanas datums: 2.8.2019.

1. Pieteikuma iesniedzējs un tā likumīgās intereses

Consorzio Vini Venezia (Venēcijas vīna konsorcijs)

Brīvprātīga apvienība

2. Produkta specifikācijas punkts, uz kuru attiecas grozījums vai grozījumi

☐ Produkta nosaukums

☒ Vīnkopības produkta kategorija

☒ Saikne

☐ Tirdzniecības ierobežojumi

3. Grozījuma apraksts un pamatojums

3.1. Pievienota 4. kategorija “Dzirkstošais vīns” un 6. kategorija “Kvalitatīvs aromātiskais dzirkstošais vīns”

Produkta specifikācijas punkts, uz kuru attiecas grozījums vai grozījumi

1. punkts. Nosaukums un vīni

Apraksts un pamatojums

Apraksts: ir pievienota 4. kategorija “Dzirkstošais vīns” un 6. kategorija “Kvalitatīvs aromātiskais dzirkstošais vīns”.

Pamatojums: ar ACVN “Venezia” apzīmētie dzirkstošie vīni šobrīd tiek iekļauti 5. kategorijā “Kvalitatīvs dzirkstošais vīns”; tas nozīmē, ka attiecībā uz ražošanu un ķīmiskajām/fizikālajām īpašībām, piemēram, minimālo kopējo spirta tilpumkoncentrāciju (10,5 %), ko paredz dzirkstošo vīnu specifikācija, ir iespējams šo nosaukumu attiecināt uz jaunām vīnkopības produktu kategorijām – 4. kategoriju “Dzirkstošais vīns” un 6. kategoriju “Kvalitatīvs aromātiskais dzirkstošais vīns”; attiecībā uz pēdējo kategoriju ar nosacījumu, ka tie tiek ražoti no aromātisko vīnogu šķirnēm. Turklāt attiecīgajā apgabalā ir ierasts veikt vīna otrēju raudzēšanu autoklāvos dažādos ilgumos un ar dažādu pārspiediena spēku un dažkārt aizkavēt vīna nodošanu patēriņam, iekļaujoties termiņos, kas paredzēti spēkā esošajos tiesību aktos, kuri piemērojami attiecīgajai produktu kategorijai.

Tādēļ, tāpat kā attiecībā uz kategoriju “Kvalitatīvs dzirkstošais vīns”, kas jau ir iekļauta pašreizējā specifikācijā, ir nepieciešams skaidri norādīt, ka vīni tiek ražoti arī kategorijās “Dzirkstošais vīns” un “Kvalitatīvs aromātiskais dzirkstošais vīns”; pateicoties pastāvīgajiem tehnoloģiskajiem jauninājumiem, šādi vīni jau faktiski tiek ražoti attiecīgajā apgabalā. Dzirkstošā vīna ražošanai attiecīgajā apgabalā ir senas tradīcijas, jo tajā jau izsenis tiek audzētas vīnogu šķirnes, kas piemērotas dzirkstošā vīna ražošanai, piemēram, ‘Pinot Nero’, ‘Pinot Grigio’, ‘Pinot Bianco’, ‘Traminer Aromatico’, ‘Tocai Friulano’, ‘Verduzzo’, ‘Glera’ un ‘Raboso’. Pateicoties vīndaru individuālajām spējām un uzņēmējdarbības iemaņām, dzirkstošā vīna ražošana ACVN “Venezia” apgabalā ir ļāvusi tiem iegūt augstvērtīgas prasmes un ievērojamus komerciālos panākumus, tostarp starptautiskā mērogā.

Šis grozījums ļauj paplašināt ar ACVN “Venezia” apzīmēto vīnu komerciālo piedāvājumu un nodrošināt elastīgāku produktu ķēdi. Grozījums attiecas uz vienotā dokumenta 1.3., 1.4., 1.5. un 1.8. iedaļu.

3.2. Saikne ar vidi

Produkta specifikācijas punkts, uz kuru attiecas grozījums vai grozījumi

8. punkts. Saikne ar vidi

Apraksts un pamatojums

Papildu informācija par saikni ir sniegta attiecībā uz jaunām vīna produktu kategorijām, jo ACVN “Venezia” apgabalā, t. i., teritorijā no kalniem, kas ieskauj Trevizo, līdz Piave upes ielejai, pastāv sen iedibināta tradīcija ražot vīnus, kuri pēc būtības ietilpst dzirkstošā vīna, kvalitatīva dzirkstošā vīna un kvalitatīva aromātiskā dzirkstošā vīna kategorijā un kurus tradicionāli ražo, izmantojot metodi, kas paredz otrēju raudzēšanu autoklāvos (Šarmā metode). Apgabalā ir ierasts veikt vīna otrēju raudzēšanu autoklāvos dažādos ilgumos, aizkavēt iegūtā vīna nodošanu patēriņam, lai piešķirtu tam noteiktas, specifiskas īpašības, piemēram, maizes garozas notis, kuru intensitāte atkarīga no tā, cik ilgi sadalītās rauga šūnas ir bijušas saskarē ar vīnu, kurš tiek raudzēts otro reizi, un smalki, noturīgi burbulīši, kuru veidošanās ir atkarīga no otrējās raudzēšanas ilguma.

Izmantojot informāciju, kas jau ir iekļauta produkta specifikācijas 8. punktā, papildu informācija ir sniegta arī attiecībā uz saikni ar cilvēkfaktoriem.

Papildu informācija par saikni attiecas uz vienotā dokumenta 4. iedaļu un produkta specifikācijas 8. punktu.

3.3. Maksimālais ražas iznākums

Produkta specifikācijas punkts, uz kuru attiecas grozījums vai grozījumi

4. punkts. Vīnogu audzēšanas standarti

Apraksts un pamatojums

Ir norādīts ražas iznākums jaunajām vīnkopības produktu kategorijām “Dzirkstošais vīns” un “Kvalitatīvs aromātiskais dzirkstošais vīns”, un tas atbilst iznākumam, kas jau ir noteikts kategorijai “Kvalitatīvs dzirkstošais vīns”. Skaidrības labad – maksimālais ražas iznākums, tostarp atsauces uz vīnkopības produktu kategorijām, kā arī attiecīgajiem vīna veidiem, ir norādīti vienotajā dokumentā, un produkta specifikācijas 4. punktā iekļautajā ražas iznākuma tabulā ir pievienotas atsauces uz attiecīgajām kategorijām.

Grozījums attiecas uz vienotā dokumenta 1.5.2. iedaļu un produkta specifikācijas 4. punktu.

VIENOTS DOKUMENTS

1. Produkta nosaukums

“Venezia”

2. Ģeogrāfiskās izcelsmes norādes veids

ACVN – aizsargāts cilmes vietas nosaukums

3. Vīnkopības produktu kategorijas

1. Vīns

4. Dzirkstošais vīns

5. Kvalitatīvs dzirkstošais vīns

6. Kvalitatīvs aromātiskais dzirkstošais vīns

8. Pusdzirkstošais vīns

4. Vīna vai vīnu apraksts

1. produktu kategorija “Vīns” – sarkanvīni: “Venezia Rosso” un “Venezia” ar norādi uz vīnogu šķirni

Ar ACVN “Venezia” apzīmētajiem sarkanvīniem, tostarp ar norādi uz vīnogu šķirnēm ‘Merlot’, ‘Cabernet Sauvignon’, ‘Carmènere’, ‘Malbech’, ‘Cabernet’, ‘Refosco dal Peduncolo Rosso’ un ‘Pinot Nero’, ir sarkana krāsa, sākot no rubīnsarkanas līdz tumšsarkanai, ar iespējamu granātsarkanu vai purpursarkanu nokrāsu, ja tie ir izturēti, kā tas ir “Riserva” versiju gadījumā. Tiem ir intensīva, izsmalcināta un paliekoša smarža un sausa, harmoniska un samtaina garša, dažkārt ar zāles vai augļu notīm atkarībā no pārsvarā izmantotajām vīnogu šķirnēm. Minimālā kopējā spirta tilpumkoncentrācija ir 11 %; “Riserva” vīniem – 12,5 %. Minimālais bezcukuru ekstrakta saturs ir 23 g/l, bet “Riserva” vīniem – 25 g/l.

Analītiskās īpašības, kas nav norādītas šajā tabulā, atbilst valsts un ES tiesību aktos noteiktajām robežvērtībām.

Vispārīgās analītiskās īpašības Maksimālā kopējā spirta tilpumkoncentrācija (tilp. %) Minimālā faktiskā spirta tilpumkoncentrācija (tilp. %) 11 Minimālais kopējais skābums 4,5 grami uz litru (izteikts vīnskābē) Maksimālais gaistošais skābums (miliekvivalentos uz litru) Maksimālais kopējais sēra dioksīda saturs (miligramos uz litru)

1. produktu kategorija “Vīns” – baltvīni un sārtvīni: “Venezia Bianco” un “Venezia” ar norādi uz vīnogu šķirni, “Venezia Rosato”

Ar ACVN “Venezia” apzīmētajiem baltvīniem, tostarp ar norādi uz vīnogu šķirnēm ‘Chardonnay’, ‘Pinot’ un ‘Pinot Grigio’ (ietverot rosé versijā), ‘Manzoni Bianco’, ‘Verduzzo’, ‘Sauvignon’, ‘Pinot Bianco’, ‘Tai’ un ‘Traminer’, ir dzeltena krāsa, sākot no salmdzeltenas līdz zeltaini dzeltenai, dažkārt ar zaļganu nokrāsu. Sārtvīni ir dažādas intensitātes sārtā krāsā, reizēm ar vara nokrāsu. Tiem ir intensīva, raksturīga smarža un sausa, harmoniska un samtaina garša, kas atkarībā no pārsvarā izmantotajām vīnogu šķirnēm, piemēram, ‘Pinot’ un ‘Pinot Grigio’, dažkārt ir augļaina. Minimālā kopējā spirta tilpumkoncentrācija svārstās no 10,5 % “Venezia Rosato” vīniem līdz 11 % pārējiem vīniem. Minimālais bezcukuru ekstrakta saturs ir 14 g/l, bet “Venezia Rosato” vīniem – 16 g/l.

Analītiskās īpašības, kas nav norādītas šajā tabulā, atbilst valsts un ES tiesību aktos noteiktajām robežvērtībām.

Vispārīgās analītiskās īpašības Maksimālā kopējā spirta tilpumkoncentrācija (tilp. %) Minimālā faktiskā spirta tilpumkoncentrācija (tilp. %) 10,5 Minimālais kopējais skābums 4,5 grami uz litru (izteikts vīnskābē) Maksimālais gaistošais skābums (miliekvivalentos uz litru) Maksimālais kopējais sēra dioksīda saturs (miligramos uz litru)

1. produktu kategorija “Vīns”: “Venezia” ar apzīmējumu “Passito”, tostarp ar norādi uz vīnogu šķirni

Ar ACVN “Venezia” apzīmēto vīnu grupā ietilpst arī “Passito Bianco” versija ar norādi uz vīnogu šķirnes nosaukumu ‘Verduzzo’. Šie vīni ir dažādas intensitātes zeltaini dzeltenā krāsā, dažkārt dzintarkrāsā. Tiem ir intensīva, raksturīga smarža un salda, harmoniska un samtaina garša. Minimālā kopējā spirta tilpumkoncentrācija ir 15 %, minimālais bezcukuru ekstrakta saturs ir 26 g/l.

Analītiskās īpašības, kas nav norādītas šajā tabulā, atbilst valsts un ES tiesību aktos noteiktajām robežvērtībām.

Vispārīgās analītiskās īpašības Maksimālā kopējā spirta tilpumkoncentrācija (tilp. %) Minimālā faktiskā spirta tilpumkoncentrācija (tilp. %) 12 Minimālais kopējais skābums 4,5 grami uz litru (izteikts vīnskābē) Maksimālais gaistošais skābums (miliekvivalentos uz litru) 25 Maksimālais kopējais sēra dioksīda saturs (miligramos uz litru)

4. produktu kategorija “Dzirkstošais vīns”, 5. produktu kategorija “Kvalitatīvs dzirkstošais vīns” un 6. produktu kategorija “Kvalitatīvs aromātiskais dzirkstošais vīns”

Dažādu kategoriju ar ACVN “Venezia” apzīmētajiem dzirkstošajiem vīniem – baltvīniem vai sārtvīniem, kas var ietvert norādi uz vīnogu šķirnēm ‘Pinot’, ‘Pinot Grigio’, ‘Pinot Nero’, ‘Chardonnay’ un ‘Traminer’, – ir smalki, gaistoši burbulīši un dažādas intensitātes salmdzeltena krāsa, reizēm ar zeltainu vai vara nokrāsu vai sārtu atblāzmu, ja vīns ir iegūts no sarkanogu vīnogu šķirnēm un noraudzētām miziņām. Tiem ir maiga un augļaina smarža un svaiga, harmoniska garša, kas variē no brut nature līdz demi sec un dažkārt ‘Traminer’ šķirnes izmantošanas gadījumā ir salda un aromātiska.

Minimālā kopējā spirta tilpumkoncentrācija ir 10,5 %, minimālais bezcukuru ekstrakta saturs ir 14 g/l.

Analītiskās īpašības, kas nav norādītas šajā tabulā, atbilst valsts un ES tiesību aktos noteiktajām robežvērtībām.

Vispārīgās analītiskās īpašības Maksimālā kopējā spirta tilpumkoncentrācija (tilp. %) Minimālā faktiskā spirta tilpumkoncentrācija (tilp. %) 10,5 Minimālais kopējais skābums 5 grami uz litru (izteikts vīnskābē) Maksimālais gaistošais skābums (miliekvivalentos uz litru) Maksimālais kopējais sēra dioksīda saturs (miligramos uz litru)

8. produktu kategorija “Pusdzirkstošais vīns”: “Venezia Frizzante Bianco”, “Venezia Rosato” un ar norādi uz vīnogu šķirni

Ar ACVN apzīmētajiem “Venezia” pusdzirkstošajiem vīniem – baltvīniem vai sārtvīniem, kas var ietvert norādi uz vīnogu šķirnēm ‘Pinot’, ‘Pinot Grigio’ un ‘Chardonnay’, – ir dažādas intensitātes salmdzeltena krāsa, reizēm dažādas intensitātes vara vai sārta nokrāsa. Tiem ir maiga un augļaina smarža un garša, kas variē no sausas līdz pussausai.

Minimālā kopējā spirta tilpumkoncentrācija ir 10,5 %, minimālais bezcukuru ekstrakta saturs ir 14 g/l.

Analītiskās īpašības, kas nav norādītas šajā tabulā, atbilst valsts un ES tiesību aktos noteiktajām robežvērtībām.

Vispārīgās analītiskās īpašības Maksimālā kopējā spirta tilpumkoncentrācija (tilp. %) Minimālā faktiskā spirta tilpumkoncentrācija (tilp. %) 10,5 Minimālais kopējais skābums 4,5 grami uz litru (izteikts vīnskābē) Maksimālais gaistošais skābums (miliekvivalentos uz litru) Maksimālais kopējais sēra dioksīda saturs (miligramos uz litru)

5. Vīndarības metodes

a) Galvenās vīndarības metodes

Dzirkstošo un pusdzirkstošo vīnu ražošana

Īpašā vīndarības metode

Visus dažādo kategoriju ar ACVN “Venezia” apzīmētos dzirkstošos vīnus, proti, dzirkstošo vīnu (4. kategorija), kvalitatīvu dzirkstošo vīnu (5. kategorija) un kvalitatīvu aromātisko dzirkstošo vīnu (6. kategorija), kā arī pusdzirkstošo vīnu (8. kategorija), ražo, izmantojot tikai vienu metodi, kas paredz otrēju raudzēšanu autoklāvos (Šarmā metode).

“Riserva” vīnu ražošanai izmanto vēlu novāktas, žuvušas vīnogas.

Īpašā vīndarības metode

“Riserva” vīnu ražošanā līdz 30 % apmērā var izmantot vēlu novāktas, žuvušas vīnogas.

b) Maksimālais ražas iznākums

1. produktu kategorija “Vīns”: “Venezia Rosso”, tostarp ar norādi uz sarkanogu vīnogu šķirni

112 hektolitri no hektāra

1. produktu kategorija “Vīns”: “Venezia Bianco”, tostarp ar norādi uz baltogu vīnogu šķirni

105 hektolitri no hektāra

4. produktu kategorija “Dzirkstošais vīns” un 5. produktu kategorija “Kvalitatīvs dzirkstošais vīns”: “Venezia Spumante Bianco” un “Venezia Spumante Rosato”

119 hektolitri no hektāra

4. produktu kategorija “Dzirkstošais vīns” un 5. produktu kategorija “Kvalitatīvs dzirkstošais vīns”: “Venezia Spumante” ar norādi uz baltogu vīnogu šķirni

105 hektolitri no hektāra

4. produktu kategorija “Dzirkstošais vīns” un 5. produktu kategorija “Kvalitatīvs dzirkstošais vīns”: “Venezia Pinot Spumante”, tostarp “Venezia Rosato”

112 hektolitri no hektāra

4. produktu kategorija “Dzirkstošais vīns”, 5. produktu kategorija “Kvalitatīvs dzirkstošais vīns” un 6. produktu kategorija “Kvalitatīvs aromātiskais dzirkstošais vīns”: “Venezia Traminer Spumante”

105 hektolitri no hektāra

8. produktu kategorija “Pusdzirkstošais vīns”: “Venezia Frizzante Bianco” un “Venezia Rosato”

119 hektolitri no hektāra

8. produktu kategorija “Pusdzirkstošais vīns”: “Venezia Chardonnay” un “Venezia Pinot Grigio”, tostarp “Venezia Rosato”

105 hektolitri no hektāra

1. produktu kategorija “Vīns”: “Venezia Raboso”

119 hektolitri no hektāra

1. produktu kategorija “Vīns”: “Venezia” ar apzīmējumu “Passito”, tostarp ar norādi uz vīnogu šķirni

75 hektolitri no hektāra

6. Noteiktais ģeogrāfiskais apgabals

Vīnogas, kuras var izmantot ar ACVN “Venezia” apzīmētu vīnu ražošanā, tiek audzētas visā Venēcijas provinces un Trevizo provinces administratīvajā teritorijā.

7. Galvenās vīna vīnogu šķirnes

‘Cabernet Franc N.’ – ‘Cabernet’

‘Cabernet Sauvignon N.’ – ‘Cabernet’

‘Carmenère N.’ – ‘Cabernet’

‘Chardonnay B.’

‘Glera Lunga B.’ – ‘Glera’

‘Malbech N.’

‘Manzoni Bianco B.’

‘Merlot N.’

‘Pinot Bianco B.’ – ‘Pinot’

‘Pinot Grigio’ – ‘Pinot’

‘Pinot Nero N.’ – ‘Pinot’

‘Raboso Piave N.’ – ‘Friularo’

‘Raboso Veronese N.’ – ‘Raboso’

‘Refosco dal Peduncolo Rosso N.’ – ‘Refosco’

‘Sauvignon B.’

‘Tocai Friulano B.’ – ‘Tai’

‘Traminer Aromatico Rs’

‘Verduzzo Friulano B.’ – ‘Verduzzo’

‘Verduzzo Trevigiano B.’ – ‘Verduzzo’

8. Saiknes vai saikņu apraksts

ACVN “Venezia” – saikne ar vidi

Vīnogas Venēcijas un Trevizo apkārtnē tiek audzētas kopš neatminamiem laikiem, bet vietējās vīna ražošanas attīstību ievērojami veicināja Venēcijas Republika un tās Stato da Terra izveide. Pēc 18. gadsimta un daļēji 19. gadsimta lielā pagrimuma vīnkopība izdzīvoja, pateicoties neatlaidīgajam un meistarīgajam darbam, kuru veica galvenokārt Koneljāno Vīndarības skola (Scuola Enologica di Conegliano), kas palīdzēja izveidot vienu no galvenajiem vīnkopības centriem Itālijas ziemeļaustrumos. ACVN “Venezia” apgabala klimats ir mitrs un mērens, un to nosaka gan tā ģeogrāfiskais platums, gan jūras un kalnu tuvums un lagūnas klātbūtne, gan līdzenais reljefs un ar to saistītā vēja ietekme.

Ar ACVN “Venezia” apzīmētā produkta ražošanas apgabals aptver visu Trevizo un Venēcijas provinces teritoriju. Tas ir plašs aluviālas izcelsmes zemju apgabals, kura augsnes veidojušās no aluviālām sanesām, kas radušās galvenokārt Alpu un Priekšalpu ledāju kušanas un vēlāk lielo upju (Brenta, Piave, Tagliamento un mazākā mērā Livenza) straumju dēļ. Līdzenumu var viegli sadalīt divās daļās: augstajā un zemajā līdzenumā, kurus atdala avotu josla. Augstā līdzenuma augsnēm ir raksturīgi glaciofluviālas un fluviālas izcelsmes vēdekļveida grants iznesas, kuru augsnes apakškārta veidojusies tikai no grants. Virzoties uz dienvidiem, aiz avotu joslas vēdekļveidīgo grants slāni pakāpeniski nomaina nogulas ar pieaugošu smilts saturu un tekstūra kļūst smalkāka, pateicoties smalkgraudainu sanesu un māla klātbūtnei.

Ar ACVN “Venezia” apzīmētā produkta ražošanas apgabala īpatnības var ietekmēt tajā ražoto vīnu īpašības, kas ir atkarīgas no izmantotajām vīnogu šķirnēm un to audzēšanas apstākļiem. Lai iegūtu izteiktāku smaržu un svaigumu, baltogu šķirnes parasti audzē irdenākās, akmeņainākās augsnēs. Līdz ar to vīni iegūst raksturīgas svaigu ziedu un augļu notis un ir lieliski piemēroti arī dzirkstošā vīna ražošanai. Māla augsni izmanto sarkanogu šķirņu audzēšanai, lai iegūtu pilnmiesīgākus un strukturētākus sarkanvīnus un sārtvīnus. Māla augšņu augstā mineralizācijas pakāpe ļauj iegūt vīnus ar pilnīgu garšu, pateicoties labajam tanīna saturam un optimālam skābuma līdzsvaram.

Atkarībā no macerācijas ilguma apgabalā ražoto vīnu krāsa ir no salmdzeltenas līdz zeltainai, tiem ir intensīva, izsmalcināta un paliekoša smarža, pateicoties temperatūras svārstībām periodā pirms ražas novākšanas, un harmoniska, tīra un piesātināta garša, ko nodrošina vīna dārzu grantainā augsne apgabala ziemeļdaļā un smilšainā mālzeme dienviddaļā. Līdz ar to no irdenā augsnē augušām vīnogām iegūtie baltvīni ir svaigi, augļaini un īpaši piemēroti dzirkstošā vīna ražošanai, savukārt no mālainākās augsnēs augušām sarkanogu šķirņu vīnogām iegūtie vīni ir labi strukturēti, noturīgi un piemēroti izturēšanai.

1. kategorija “Vīns”

Pateicoties smagajām māla augsnēm, kurās audzē sarkanogu šķirnes, no kurām ražo šīs kategorijas vīnus, ar ACVN “Venezia” apzīmētie sarkanvīni un sārtvīni ir pilnmiesīgāki un strukturētāki un ar izteiktu, paliekošu krāsas intensitāti. Smaržā var būt izteiktākas ievārījuma un ogu vai pikantas tabakas notiks, kā arī zāles notis. Kopumā garša vienmēr ir pilnīga, ar labu tanīna un teicamu skābuma līdzsvaru. Baltvīni, kas ražoti no irdenākās, akmeņainākās augsnēs audzētām vīnogām, ir aromātiski un svaigi, to smaržā primārās ir augļu un ziedu notis, kurām seko ābolu, bumbieru un aprikožu notis, kas kontrastē ar akāciju, savvaļas ziedu un kumelīšu notīm. Struktūras intensitāte var atšķirties, bet izceļas lieliskas ābolu notis, kas rodas no lielām diennakts temperatūras svārstībām. Šīs īpašības pastiprināti izpaužas “Passito” vīnos. Šajā apgabalā ir sen iedibināta tradīcija vītināt “Passito” vīnu ražošanai paredzētās vīnogas īpašās vītinātavās. Bieži šīs vīnogas vispirms atstāj vītināšanai vīnogulājā. Vītināšanai īpaši piemērotas vīnogu šķirnes ir ‘Verduzzo Trevigiano’ un ‘Verduzzo Friulano’, kuras dažādās proporcijās var jaukt ar citām šķirnēm, lai palielinātu aromātisko vai skābo frakciju.

4. produktu kategorija “Dzirkstošais vīns”, 5. produktu kategorija “Kvalitatīvs dzirkstošais vīns”, 6. produktu kategorija “Kvalitatīvs aromātiskais dzirkstošais vīns” un 8. produktu kategorija “Pusdzirkstošais vīns”

No baltogu šķirnēm iegūst vīnus ar svaigām ziedu un augļu notīm, pateicoties vīnogu audzēšanai irdenā, akmeņainā augsnē, kas baltogu šķirnēm piešķir izteiktāku smaržu un svaigumu, kuru vēl intensīvāku padara mitram un mērenam klimatam raksturīgās diennakts temperatūras svārstības. Tāpēc šie vīni ir īpaši piemēroti dzirkstošo un pusdzirkstošo vīnu ražošanai, un šī prakse apgabalā ir tik labi iedibināta, ka tas ir kļuvis par vienu no pasaulē nozīmīgākajiem šo vīnu ražošanas apgabaliem. Tas skaidri liecina par vides izcilo piemērotību.

Dažādu kategoriju ar ACVN “Venezia” apzīmētajiem dzirkstošajiem vīniem – baltvīniem vai sārtvīniem, kas var ietvert norādi uz vīnogu šķirnēm ‘Pinot’, ‘Pinot Grigio’, ‘Pinot Nero’, ‘Chardonnay’ un ‘Traminer’, – ir dažādas intensitātes salmdzeltena krāsa, reizēm ar zeltainu vai vara nokrāsu vai sārtu atblāzmu, ja vīns ir iegūts no sarkanogu vīnogu šķirnēm un noraudzētām miziņām. Šiem vīniem ir smalki, noturīgi burbulīši un maiga, dažkārt augļaina smarža. Tiem ir svaiga garša, kas variē no brut nature līdz demi sec un ‘Traminer’ šķirnes izmantošanas gadījumā ir salda un aromātiska.

ACVN “Venezia” apgabalā, t. i., teritorijā no kalniem, kas ieskauj Trevizo, līdz Piave upes ielejai, pastāv sen iedibināta tradīcija vīnus, kas ietilpst dzirkstošā vīna, kvalitatīva dzirkstošā vīna un kvalitatīva aromātiskā dzirkstošā vīna kategorijā, ražot, izmantojot metodi, kas paredz otrēju raudzēšanu autoklāvos (Šarmā metode). Apgabalā ir ierasts šos vīnus ražot, dažādos ilgumos veicot otrēju raudzēšanu autoklāvos, aizkavēt iegūtā vīna nodošanu patēriņam, lai piešķirtu tam noteiktas, specifiskas īpašības, piemēram, maizes garozas notis, kuru intensitāte atkarīga no tā, cik ilgi sadalītās rauga šūnas ir bijušas saskarē ar vīnu, kurš tiek raudzēts otro reizi, un smalki, noturīgi burbulīši, kuru veidošanās ir atkarīga no otrējās raudzēšanas ilguma.

8. produktu kategorijas ar ACVN “Venezia” apzīmētajiem pusdzirkstošajiem vīniem – baltvīniem vai sārtvīniem, kas var ietvert norādi uz vīnogu šķirnēm ‘Pinot Grigio’ un ‘Chardonnay’, – ir dažādas intensitātes salmdzeltena vai sārta krāsa, dažkārt ‘Pinot Grigio’ šķirnes izmantošanas gadījumā ar vara nokrāsu. Tiem ir maiga un augļaina smarža un garša, kas variē no sausas līdz pussausai.

Cilvēkfaktori

Kā liecina daudzie atrastie pierādījumi, apgabalos, uz kuriem attiecas ACVN “Venezia”, vīnogas tiek audzētas kopš Romas impērijas laikiem. Daudzas no šīm zemēm tika izpostītas barbaru iebrukumu laikā. Viduslaikos Concordia Sagittaria bīskapi nolēma uzbūvēt Summaga klosteri; tas tika uzticēts benediktiešu mūkiem; viņu darba rezultātā tika paplašinātas zemes platības, kurās audzēja vīnogulājus un kviešus. Klosteri kļuva par īsteniem mācību centriem, un kopš 19. gs. tie ir nozīmīgi vīnogu audzēšanas un vīndarības zināšanu glabātāji. Tomēr nozīmīgākais pagrieziena punkts vietējā vīna ražošanas attīstībā bija Venēcijas Republika un tās Stato da Terra izveide, jo tika radīta “vīndarības aristokrātija”, kas ļāva mazajām zemnieku saimniecībām iegūt jaunu informāciju un apgūt jaunas vīndarības metodes.

Venēcijā ražotajiem vīniem bija raksturīga tāda kvalitāte, kas nepiemita citiem “ārpasaules” vīniem (ārzemju vīniem); tas ir skaidrojams gan ar dabiskās vides piemērotību vīnogu audzēšanai, gan aristokrātu sacensības garu, tiecoties uzlabot vīna kvalitāti, lai apliecinātu savu cienījamo statusu arī vīnogu audzēšanas un vīna ražošanas jomā.

Kopš sala nodarītajiem postījumiem 1985. gadā, pēdējo 20–25 gadu laikā, ACVN “Venezia” apgabala vīna nozarē tiek izmantota jauna pieeja vīna dārzu apsaimniekošanā. Tā ir balstīta uz šādiem principiem: noteikts stādījumu blīvums un klonu selekcija, kuras mērķis uzlabot vīna kvalitāti; izkoptas vīna apstrādes prasmes un jo īpaši attiecībā uz dažādu kategoriju dzirkstošajiem vīniem – raudzēšanas un otrējas raudzēšanas procesa koriģēšana autoklāvos; kā arī pareizais laiks, kad vīnu nodot patēriņam, lai, balstoties uz vīna seno vēsturi, kad cilvēku gādības, rūpības un neatlaidības rezultātā tika likti pamati ACVN “Venezia”, nodrošinātu labāko iespējamo kvalitāti.

Mūsdienās šā apgabala dzirkstošā vīna ražošanas kultūra jau ir kļuvusi pašsaprotama un to var uzskatīt par tradicionālu, tāpat kā izmantotās šķirnes, kuras vēsturiski ir audzētas ražošanas apgabalā, – ‘Pinot Nero’, ‘Pinot Grigio’, ‘Pinot Bianco’, ‘Traminer’, ‘Tocai Friulano’, ‘Verduzzo’, ‘Glera’ un ‘Raboso’. Piedāvājumā esošie vīni labi atspoguļo ACVN “Venezia”, kā arī ražotāju izcilās tehnoloģiskās prasmes un uzņēmējdarbības iemaņas.

9. Būtiski papildu nosacījumi (iepakojums, marķēšana, citas prasības)

NAV

Saite uz produkta specifikāciju

https://www.politicheagricole.it/flex/cm/pages/ServeBLOB.php/L/IT/IDPagina/15193

(1) OV L 347, 20.12.2013., 671. lpp.